Aproape jumătate dintre adulții tineri din SUA sunt afectați de fenomenul numit "tulburare dismorfică financiară", potrivit unui sondaj / Expert: Ștergeți cardurile salvate online și reduceți timpul petrecut pe Instagram
Deoarece sunt expuși pe rețelele de socializare la stiluri de viață glorificate, mulți oameni, în special tineri adulți, spun că se simt inadecvați din punct de vedere financiar, deși au venituri decente, transmite CNBC.
Cercetătorii numesc noul fenomen, în care oamenii își percep distorsionat veniturile, "tulburare dismorfică financiară". Termenul este inspirat de "tulburarea dismorfică corporală", definită ca "preocuparea excesivă pentru un defect imaginat în aspectul fizic sau un interes disproporționat în raport cu o anomalie fizica ușoară".
Potrivit unui studiu realizat de Credit Karma, 29% dintre americani de toate vârstele sunt afectați de acest fenomen.
Sentimentul îi afectează pe 43% dintre membrii generației Z (născuți în perioada 1997 – 2012) și pe 41% dintre mileniali (cei născuți de la începutul anilor '80 și până la mijlocul anilor '90).
"Aceasta este o problemă de foarte mult timp, dar social media a dus-o la un alt nivel", a declarat Carolyn McClanahan, fondator al firmei de consultanță financiară Life Planning Partners din Jacksonville, Florida.
Doar 14% dintre americani se consideră bogați, potrivit unui studiu realizat de Edelman Financial Engines. Asta deși banca centrală americană, Federal Reserve, a transmis că averea gospodăriilor din SUA a crescut cu 37% în perioada 2019 – 2022.
Totodată, mai mult de jumătate dintre americanii care câștigă peste 100.000 de dolari pe an spun că trăiesc de pe un salariu pe altul, potrivit unui studiu realizat de LendingClub.
"Ceea ce am descoperit a fost o legătură foarte puternică între faptul că te simți prost în legătură cu situația ta financiară și timpul pe care îl petreci pe rețelele sociale", a declarat Isabel Barrow, director de planificare financiară la Edelman Financial Engines.
Barrow, care și-a șters recent contul de Instagram, le recomandă oamenilor să petreacă mai puțin timp pe rețelele de socializare și să își șteargă cardurile salvate online, pentru a crea "obstacole" care să îi ajute să facă mai puține achiziții. "Câteodată trebuie să-ți pui singur garduri de protecție", a explicat ea.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank